નાણાકીય વર્ષ 2017-18 પુરૂ થવામાં હજુ 3 માસની વાર છે ત્યાં શિક્ષણ વિભાગની તિજોરીનું તળીયું દેખાવા લાગ્યું છે અને તેના પરિણામે સોમવારે 22મી તારીખ હોવાછતાં રાજકોટ જિલ્લાની 36 સરકારી સ્કૂલોના શિક્ષકો અને નોન ટીચીંગ સ્ટાફનો પગાર ન ચુકવાયાની વરવી હકીકત સામે આવી છે. આ મુદ્દે રાજકોટ જિલ્લા શિક્ષણાધિકારી એમ.આર. સગારકાએ જણાવ્યું હતું કે, ગાંધીનગરમાં કમિશનર, શાળાઓની કચેરીની સંયુક્ત હિસાબી શાખામાં ફોન કરતા તેઓએ ગ્રાન્ટ ન હોવાથી પગારબીલ અટકાવ્યાનું જણાવ્યું હતું. સામાન્ય રીતે શિક્ષણ વિભાગ દ્વારા દર મહિને સરકારી સ્કૂલના શિક્ષકો અને બિન શૈક્ષણિક કર્મચારીઓનો પગાર તા.3 સુધીમાં કરી દેવાતો હોય છે પરંતુ આ વખતે ડિસેમ્બરનો પગાર 3 જાન્યુઆરીએ જમા ન થતા ઉહાપોહ મચી ગયો છે. ડીઇઓ કચેરીએ હાથ પર રહેલી બેલેન્સના આધારે ઓછો સ્ટાફ ધરાવતી રાજકોટ જિલ્લાની 5 સરકારી સ્કૂલનો પગાર એડજસ્ટ કરી ચૂકવી દીધો હતો. જો કે, અન્ય સરકારી સ્કૂલના સ્ટાફને સતત પગાર માટે 'તારીખ પર તારીખ'ની મુદ્દત પડ્યા કરે છે.